
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 74
                                                               din 30 aprilie 2025
  privind stabilirea obligațiilor și responsabilităților instituțiilor publice, agenților

 economici, celorlalte persoane juridice și a cetățenilor, pentru asigurarea unui climat de

   ordine și curățenie pe teritoriul municipiului Sighișoara

          Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 7.726/03.03.2025 și la Consiliul Local Sighișoara cu nr. 8.072/04.03.2025, de referatul de aprobare, înregistrat cu nr. 7.725/03.03.2025, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

           Ținând cont de prevederile:

1. Ordonanței Guvernului nr. 21/2002 privind gospodărirea localităților urbane și rurale, cu modificările și completările ulterioare;

2. Legii nr. 51/2006, Legea serviciilor comunitare de utilități publice, republicată, cu modificările și completările ulterioare;

3. Ordonanței Guvernului nr. 2/2001 privind regimul juridic al contravențiilor, cu modificările și completările ulterioare;

4. Ordonanței de Urgență a Guvernului nr. 195/2005 privind protecția mediului, cu modificările și completările ulterioare;

5. Ordonanței de Urgență a Guvernului nr. 92/2021 privind regimul deșeurilor, cu modificările și completările ulterioare;

6. Ordonanței de Urgență a Guvernului nr. 195/2002 privind circulația pe drumurile publice, republicată, cu modificările și completările ulterioare;

7. Hotărârii Guvernului nr. 1391/2006 pentru aprobarea Regulamentului de aplicare a Ordonanței de Urgență a Guvernului nr. 195/2002 privind circulația pe drumurile publice, cu modificările și completările ulterioare;

8. Legii nr. 101/2006 privind serviciul de salubrizare a localităților, republicată, cu modificările și completările ulterioare;

9.  Legii nr. 107/1996, Legea apelor, cu modificările și completările ulterioare;

10.  Legii nr. 104/2011 privind calitatea aerului înconjurător, cu modificările și completările ulterioare;

11.  Ordinului Ministrului Sănătății nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare;

12.  Legii nr. 132/2010 privind colectarea selectivă a deșeurilor în instituțiile publice, cu modificările și completările ulterioare;

13.  Hotărârii Consiliului Local Sighișoara nr. 66/28.04.2016 privind aprobarea Regulamentului Serviciului Public de Salubrizare a Localităților din Județul Mureș, cu modificările și completările ulterioare, Anexa F – propuneri de sancțiuni care se vor institui prin H.C.L./A.G.A. A.D.I. Ecolect;

14.  Legii nr. 241/2006, Legea serviciului de alimentare cu apă și de canalizare, republicată, cu modificările și completările ulterioare;

   Dat fiind faptul că se impune adoptarea unei noi hotărâri prin care să se stabilească obligaţiile și responsabilitățile instituţiilor publice, agenţilor economici, celorlalte persoane juridice şi a cetăţenilor, pentru asigurarea unui climat de ordine și curățenie pe teritoriul municipiului Sighișoara, motivat de faptul că în practică, prin aplicarea Hotărârii Consiliului Local Sighișoara nr. 181/23.11.2017 s-au constatat mai multe neajunsuri cauzate și de cazuistica complexă, pentru unele cazuri neexistând încadrare pentru faptele care contravin normelor de bună conviețuire socială, precum și de faptul că au apărut modificări legislative, iar cuantumul amenzilor nu este corelat cu gravitatea faptei, cu impactul creat prin încălcarea prevederilor legale;

 Având în vedere Raportul de specialitate cu nr. 339/03.03.2025 al Direcției Publice Poliția Locală, înregistrat la Municipiul Sighișoara cu nr. 7.724/03.03.2025, prin care se propune stabilirea obligațiilor și responsabilităților instituțiilor publice, agenților economici, celorlalte persoane juridice și a cetățenilor, pentru asigurarea unui climat de ordine și curățenie pe teritoriul municipiului Sighișoara;
Având în vedere amendamentul formulat și prezentat în plenul şedinţei ordinare a Consiliului Local Sighişoara de către domnul consilier local Toma Alexandru, amendament însuşit şi votat de către membrii Consiliului Local Sighişoara;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. b), c) și d), alin. (7) lit. g), i), j), k), m), p) și s) și alin. (14), art. 139 alin. (1) și alin. (3) și a art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ș T E:

Art. 1. Obligațiile operatorilor de salubritate autorizați să își desfășoare activitatea pe raza Municipiului Sighișoara sunt:

1. executarea activității de colectare și evacuare a deșeurilor municipale doar de către operatorii de salubritate autorizați să desfășoare aceste activități pe raza Municipiului Sighișoara;

2. prestarea serviciului de salubrizare la toți utilizatorii din raza unității administrativ-teritoriale pentru care au hotărâre de dare în administrare sau contract de delegare a gestiunii, fiind strict interzis să refuze prestarea serviciului de salubritate pentru utilizatori, indiferent sub ce motiv;

3. dotarea punctelor de colectare cu recipiente marcate în culorile stabilite de actele normative în vigoare, având capacitatea de stocare corelată cu numărul de utilizatori arondați și cu frecvența de ridicare;

4. suplimentarea capacității de colectare, inclusiv prin mărirea numărului de recipiente, în cazul în care se constată că volumul acestora este insuficient și se stochează deșeuri municipale în afara lor;

5. menținerea în stare salubră, deratizarea, dezinsecția și dezinfecția punctelor de colectare aflate pe domeniul public;

6. urmărirea stării de etanșeitate a recipientelor de colectare, atât a corpului cât și a capacelor, urmând a le înlocui imediat în teren pe cele care s-au deteriorat;

7. colectarea deșeurilor municipale să se efectueze folosindu-se doar autovehicule special echipate pentru transportul acestora;

8. încărcarea vehiculelor de colectare a deșeurilor astfel încât deșeurile să nu fie vizibile și să nu existe posibilitatea împrăștierii lor pe calea publică;

9. încărcarea deșeurilor municipale în autovehiculele transportatoare să se facă direct din recipiente; este interzisă descărcarea recipientelor pe sol în vederea încărcării acestora pe autovehicule;

10. încărcarea întregii cantități de deșeuri în autovehicul de către personalul care execută colectarea deșeurilor în cazul deteriorării recipientelor, pungi/saci de plastic și al împrăștierii accidentale a deșeurilor în timpul operațiunii de golire  astfel încât locul să rămână curat;

11. manevrarea recipientele de către personalul care efectuează colectarea astfel încât să nu se producă praf, zgomot, să nu se răspândească deșeuri în afara autovehiculelor de transport și să nu producă deteriorarea recipientelor de colectare; după golire recipientele vor fi așezate în locul de unde au fost ridicate; la punctele de colectare recipientele vor fi așezate astfel încât să se asigure accesul ușor la capacele de introducere a deșeurilor; 

12. încărcarea în autovehiculele de colectare a deșeurilor  întregii cantități de deșeuri existente în punctele de colectare, lăsând locul curat și măturat, chiar dacă există deșeuri municipale amplasate lângă containere;

13. în cazul în care în/lângă recipientele sau containerele de colectare sunt depozitate deșeuri din construcții, deșeuri voluminoase, deșeuri vegetale, acestea vor fi colectate separat, după caz, operatorul de salubritate înștiințând în scris utilizatorul (persoane fizice, persoane juridice, instituții publice, asociații de proprietari/locatari) despre suma suplimentară pe care trebuie să o plătească pentru colectarea deșeurilor;
14. este interzis operatorului de salubritate să descarce în același autovehicul de colectare containerele cu diferite categorii de deșeuri: deșeuri menajere , deșeuri reciclabile;

15. colectarea tuturor anvelopelor abandonate pe domeniul public, inclusiv pe cele de la punctele de colectare a deșeurilor municipale și să le predea persoanelor juridice care desfășoară activitatea de colectare a anvelopelor uzate;

16. transportarea deșeurilor, în funcție de tipul acestora, doar de operatorul serviciului de salubritate care trebuie să utilizeze autovehicule și utilaje special destinate acestui scop, acoperite, prevăzute cu dispozitive de golire automată a recipientelor de colectare, care să nu permită împrăștierea deșeurilor sau a prafului, emanarea de noxe sau scurgeri de lichide (carburant, uleiuri, lubrifianți, etc.) în timpul utilizării și transportului;

17. menținerea autovehiculelor în starea tehnică corespunzătoare circulației pe drumurile publice, care să prezinte o bună etanșeitate a benelor de încărcare, fără scurgeri de levigat sau alte lichide;

18. spălarea la cel mult două zile și dezinfectarea săptămânală în interior și la exterior a benelor și containerelor de transport  ale deșeurilor;

19. ridicarea cadavrelor de animale/păsări de pe domeniul public, în mijloace auto special destinate și amenajate în acest scop, care să îndeplinească condițiile impuse de legislația în vigoare;

20. să afișeze la punctul de colectare a deșeurilor, a unei tăblițe de informare cu denumirea firmei, graficul de ridicare a deșeurilor menajere, asociațiile de proprietari arondate și numărul de contact pentru semnalarea unor eventuale probleme;

21. să golească periodic sau ori de câte ori este necesar coșurile de gunoi stradale pentru a preveni deversarea deșeurilor din acestea pe domeniul public;

22.  să respecte programul de curățenie stradală  sau a spațiilor verzi și să efectueze curățenia stradală și a spațiilor verzi în totalitate sub aspect cantitativ și calitativ;

23. să respecte graficul de evacuare a deșeurilor voluminoase (altele decât deșeuri de aparate electrice și electrocasnice) din locurile special amenajate și a deșeurilor vegetale rezultate în urma lucrărilor de întreținere spații verzi pe timpul campaniilor și programelor organizate de către Municipiul Sighișoara;

24. să ia toate măsurile necesare pentru prevenirea incendierii deșeurilor depozitate în depozitul de deșeuri nepericuloase Sighișoara;

25. să ia toate măsurile necesare pentru interzicerea accesului persoanelor neautorizate pe raza depozitului de deșeuri nepericuloase a Municipiului Sighișoara.

Art. 2. Nerespectarea obligațiilor cuprinse la art. 1 constituie contravenții și se sancționează cu amendă contravențională cuprinsă între 1500 lei și 2500 lei. 

Art. 3. Obligațiile persoanelor fizice, persoanelor juridice și instituțiilor publice privind colectarea și depozitarea deșeurilor:

1. introducerea gunoiului menajer și a deșeurilor reciclabile în containerele/pubelele special destinate acestui scop, fiind interzisă depozitarea deșeurilor pe platformele de colectare în afara recipientelor;

2. este interzisă depunerea în recipientele de colectare a deșeurilor municipale de pe platformele amenajate pe domeniul public, de deșeuri animaliere (dejecții, cadavre de animale/păsări), deșeuri de construcții/demolări, deșeuri periculoase cu regim special;

3. este interzisă depozitarea pe domeniul public (zona intersecțiilor, în jurul stâlpilor de iluminat, pe spații verzi, trotuare, în fața imobilelor, etc.) a sacilor cu deșeuri sau a altor recipiente improvizați de depozitare a deșeurilor  în vederea colectării acestora de către operatorul de salubritate; 

4. deșeurile menajere se depozitează în vederea colectării acestora de către operatorul de salubritate doar în containere/pubele metalice sau din material plastic, închise etanș și întreținute în stare de bună folosință, nefiind acceptată utilizarea de containere/pubele fără capac sau uzate;

5.  este interzisă utilizarea recipientelor improvizate pentru colectarea deșeurilor și depozitarea     acestora în locurile de depozitare sau pe locul de predare a deșeurilor menajere către operatorul de salubritate;

6. luarea tuturor măsurilor pentru eliminarea mirosurilor neplăcute emanate datorită depozitării neadecvate a deșeurilor și întreținerii necorespunzătoare a recipientelor și a zonelor de depozitare a deșeurilor;

7. este interzisă depozitarea în containerele și europubelele aferente blocurilor de locuințe a deșeurilor de orice tip de către persoane juridice și cetățenii care locuiesc în locuințe individuale sau alte asociații de locatari/proprietari;

8. este interzisă depozitarea altor tipuri de deșeuri în containerele destinate depozitării deșeurilor inerte de construcții;
9. este interzisă scoaterea deșeurilor din containere/pubele de depozitare a deșeurilor de orice tip în scopul colectării în interes personal a deșeurilor depozitate în acestea, murdărirea zonelor de depozitare a containerelor/pubelelor prin scoaterea și împrăștierea deșeurilor depozitate în containere/pubele;

10. este interzisă deteriorarea și/sau sustragerea recipientelor/părți ale acestora, aflate în punctele de colectare;

11. este interzisă colectarea de către operatorii economici în recipiente pentru deșeurile asimilabile a deșeurilor industriale rezultate în urma activității acestora;

12. este interzisă utilizarea recipientelor pentru colectarea deșeurilor stradale pentru depozitarea deșeurilor menajere produse de către utilizatorii casnici sau operatorii economici;

13. este interzis transportul deșeurilor și materialelor de orice fel cu mijloace de transport neacoperite cu plasă sau cu prelată de protecție;

14. este interzisă depozitarea deșeurilor în alte locuri, decât cele special amenajate și destinate respectivei categorii de folosință;

15. este interzisă introducerea deșeurilor din categoria celor periculoase, toxice, explozive, animaliere, deșeuri de electrocasnice și electronice, a celor provenite din construcții/renovări, din toaletarea pomilor sau curățarea spațiilor verzi ori provenite din diverse procese tehnologice care fac obiectul unor tratamente speciale autorizate de direcțiile sanitare veterinare sau de autoritățile de mediu în / lângă recipiente de precolectare a deșeurilor menajere și reciclabile;

16. în cazul deșeurile voluminoase, care constau în deșeuri solide de dimensiuni mari, precum mobilier, covoare, saltele, obiecte mari de folosință îndelungată, altele decât deșeuri de echipamente electrice și electronice și în cazul deșeurilor vegetale rezultate din curățirea și întreținerea zonelor verzi aparținând asociațiilor de locatari/proprietari sau rezultate din curățirea și întreținerea curților și grădinilor, se procedează astfel:

a) în timpul campaniilor și programelor de ridicare gratuită organizate de către Primăria Municipiului Sighișoara, deșeurile voluminoase/vegetale vor fi transportate de deținătorul acestora în locurile și intervalele orare stabilite, fiind interzisă scoaterea deșeurilor voluminoase/vegetale pe domeniul public în afara graficului și orarului stabilit de către Primăria Municipiului Sighișoara;

b) în afara programelor de ridicare gratuită, deșeurile voluminoase/vegetale vor fi ridicate de către operatorul de salubritate și/sau reciclare pe baza unei comenzi adresate de către deținătorul acestora sau pot fi transportate direct la centrele de colectare cu aport voluntar existente; este interzisă depozitarea sau abandonarea deșeurilor voluminoase/vegetale de către deținătorul acestora sau de către operatorul de salubritate și/sau reciclare în alte locuri neautorizate;

17. respectarea normelor sanitare și de igienă publică referitoare colectarea și depozitarea deșeurilor menajere și de amenajare a zonelor de depozitare a deșeurilor;

18. deșeurile se predau pentru evacuare doar operatorilor de salubritate și/sau reciclare autorizați sau direct la centrele de colectare cu aport voluntar existente, achitând în acest caz taxele de neutralizare, sortare, depozitare; operatorii de salubritate și/sau reciclare autorizați au obligația de a transporta deșeurile doar în locuri de depozitare autorizate; este interzisă predarea deșeurilor către persoane fizice sau juridice neautorizate, pentru evacuarea deșeurilor de orice fel în locuri de depozitare neautorizate; 

19. este interzisă depozitarea oricăror tipuri de deșeuri pe malul apelor ;

20. depunerea la termen a declarațiilor de impunere sau rectificative pentru stabilirea cuantumul taxei de salubritate după cum urmează :
a) declarația de impunere în termen 30 de zile de la data instituirii taxei sau de la data achiziționării unui imobil;

b) declarația rectificativă în termen de 30 de zile în cazul în care au apărut modificări în componența persoanelor care locuiesc în imobil și pentru care a fost stabilită anterior taxa specială de salubrizare față de precedenta declarație, sau în cazul în care au apărut modificări în structura organizatorică a entității;

21. este interzisă declararea unor date eronate sau false privind numărul de persoane sau a altor informații necesare calculării cuantumului taxei de salubritate.

Art. 4. Nerespectarea obligațiilor cuprinse la art. 3 constituie contravenții și se sancționează după cum urmează:

a) cu amendă contravențională cuprinsă între 1000 lei și 2000 lei pentru nerespectarea prevederilor alin. 1- 16;

b) cu amendă contravențională cuprinsă între 1500 lei și 2500 lei pentru nerespectarea prevederilor de la alin. 17 – 19;
c) cu amendă contravențională de la 1000 lei la 1500 lei pentru persoane fizice și  1500 lei la 2500 lei pentru persoanele juridice nerespectarea prevederilor alin. 20 și 21;
d) dacă la săvârșirea contravențiilor cuprinse la art. 3 se folosesc vehicule cu tracțiune animală sau trase/împinse cu mâna se va aplica și măsura complementară tehnico-administrativă de  ridicarea acestora.

Art. 5. Obligațiile persoanelor juridice, instituțiilor publice și ale operatorilor de reciclare privind colectarea selectivă a deșeurilor:

1. respectarea reglementărilor legale privind colectarea și depozitarea selectivă a deșeurilor reciclabile (hârtie, folie PVC, PET, sticlă, uleiuri alimentare și industriale, DEE, etc.,);

2. încheierea de contracte de predare a deșeurilor reciclabile cu operatori economici autorizați să desfășoare activitatea de colectare a deșeurilor reciclabile, în funcție de deșeurile reciclabile pe care le produc: hârtie, folie PVC, PET, sticlă, uleiuri alimentare și industriale, DEE, etc. și să facă dovada predării deșeurilor reciclabile pe care le produc către aceștia;

3. operatorul economic autorizat pentru preluarea selectivă a deșeurilor este obligat să preia deșeurile selective conform periodicității specificată în contractul încheiat; 

4. operatorii economici care asigură colectarea și transportul deșeurilor au obligația de a asigura colectarea separată a deșeurilor reciclabile și de a nu amesteca aceste deșeuri;

5. este interzisă amestecarea deșeurilor reciclabile cu deșeuri menajere sau alte tipuri de deșeuri nereciclabile de către persoanele juridice și instituțiile publice și predarea acestora pentru a fi ridicate de către operatorul de salubritate;

6. deșeurile colectate selectiv vor fi cântărite la predare, iar cantitățile predate vor fi consemnate într-un registru de evidență a deșeurilor colectate selectiv, conform modelului din Anexa 1;

7. deșeurile reciclabile vor fi depozitate în containere și recipiente inscripționate cu denumirea materialului/materialelor pentru care sunt destinate;

8. containerele și recipientele vor avea următoarele culori, în funcție de tipul deșeurilor colectate: albastru pentru deșeuri de hârtie și carton, galben pentru deșeuri de metal și plastic și alb/verde pentru sticlă albă/colorată;

9. marcarea containerelor în culorile prevăzute la pct. 8 se poate face prin vopsire, prin aplicarea de folie adezivă sau printr-un alt procedeu similar, pe minimum 20% din suprafața totală vizibilă;

10. este interzisă utilizarea recipientelor pentru deșeuri reciclabile în alte scopuri decât cele pentru care sunt destinate;

11. numărul și capacitatea containerelor se calculează în funcție de cantitatea de deșeuri colectate și de numărul de goliri;

12. containerele și recipientele pot fi puse la dispoziție de către operatorul economic autorizat pentru preluarea deșeurilor reciclabile sau achiziționate în regie proprie de beneficiarul serviciului de colectare selectivă, acesta fiind obligat sa facă dovada acestui fapt (contract de predare - primire, factură fiscală de achiziție, bon fiscal, etc.).
Art. 6.  Nerespectarea obligațiilor cuprinse la art. 5 constituie contravenții și se sancționează după cum urmează:

a) cu amendă contravențională cuprinsă între 1000 lei și 2500 lei nerespectarea prevederilor alin. 1 – 4;

b) cu amendă contravențională cuprinsă între 500 lei și 1000 lei nerespectarea prevederilor alin. 5 –12.

Art. 7.  Obligațiile persoanelor fizice, persoanelor juridice, asociațiilor de proprietari/locatari, a instituțiilor publice privind protejarea spațiilor verzi:

1. tăierea ori scoaterea din rădăcini a arborilor și pomilor fructiferi, cu excepția celor uscați aflați în curți și grădini proprietate personală, este permisă numai cu autorizarea prealabilă scrisă a organelor de specialitate din cadrul Primăriei Municipiului Sighișoara;

2. lucrările în zonele verzi ce implică săpături pentru întreținere /înlocuire conducte, reparații, etc., și care impun și tăierile de arbori, pomi fructiferi, arbuști, gard viu și viță de vie, vor putea fi executate numai după obținerea autorizației de tăiere, iar cei care efectuează lucrarea vor fi obligați să refacă suprafața afectată, incluzând și replantările;

3. executarea lucrărilor de tăieri de arbori se face numai în afara sezonului de vegetație, respectiv în perioada calculată de la căderea frunzelor arborilor și până la înmugurirea lor, în condițiile stabilite de lege;

4. este interzisă folosirea zonelor verzi din jurul blocurilor pentru grădini de legume și zarzavat, responsabilitatea de desființare a grădinilor de legume și zarzavat revenind asociației de proprietari/locatari care are în întreținere zona verde;

5. este interzisă recoltarea ierbii, florilor, fructelor, frunzelor și semințelor din parcuri, scuaruri și zone verzi din Municipiul Sighișoara;

6. este interzisă distrugerea arborilor, puieților, arbuștilor de pe aliniamentele stradale, parcuri, scuaruri și alte zone verzi prin lovire de către autovehicule sau persoane, sau în orice mod.

7. să asigure toaletarea/tăierea copacilor și a vegetației care pun în pericol siguranța persoanelor, restricționează accesul auto, îngreunează sau împiedică circulația pietonilor, împiedica vizibilitatea indicatoarelor rutiere și buna funcționare a cablurilor instalațiilor electrice și de telecomunicații, afectează în orice mod domeniul public, inclusiv prin murdărirea cu frunze, flori sau fructe căzute sau  afectează imobilele aflate în apropiere;

8. se interzice diminuarea suprafeței spațiilor verzi publice cu acces nelimitat (parcuri, grădini, scuaruri, fâșii de plante, zone verzi constituite în jurul imobilelor, etc.) existente pe domeniul public sau privat al Municipiului Sighișoara fără aprobarea Municipiului Sighișoara.
Art. 8. 1) Nerespectarea obligațiilor cuprinse la art. 7 constituie contravenții și se sancționează după cum urmează :

a) cu amendă contravențională de la 500 lei la 1500 lei pentru persoane fizice și  1500 lei la 2500 lei pentru persoanele juridice nerespectarea prevederilor alin. 1-7;

b) cu amendă contravențională de la 2000 lei la 2500 lei nerespectarea prevederilor alin. 8;

       2)   În cazul nerespectării prevederilor art. 7 alin. 4:

a) dacă utilizatorii grădinilor de zarzavat refuză desființarea acestora, se vor aplica sancțiunile prevăzute acestora;

b) dacă asociația de proprietari/locatari nu identifică utilizatorul și nici nu desființează grădina, sancțiunile contravenționale se vor aplica acesteia.

Art. 9.  Obligațiile operatorilor de deszăpezire, administratorilor parcărilor publice și private cu sau fără plată, persoanelor fizice și juridice, asociațiilor de proprietari, instituțiilor publice  privind  acțiunile și activitățile desfășurate pe timp de iarnă:

1. îndeplinirea obligațiilor privind deszăpezirea localității asumate de către operatorul de salubritate prin delegarea serviciului de salubrizare a localității;

2. efectuarea lucrărilor de îndepărtare a zăpezii și gheții de pe trotuarele aferente imobilelor unde domiciliază sau își desfășoară activitatea, a sediilor de firme, punctelor de lucru al firmelor, curților și terenurilor deținute, căilor de acces, parcărilor, zonelor din preajma garajelor, a aleilor, astfel încât acestea să fie în permanentă circulabile în siguranță; zăpada 
trebuie să fie îndepărtată imediat după depunere sau până la ora 10.00 și depozitată în grămezi, pe trotuar, cât mai aproape de bordură, care trebuie efectuate astfel:

a. la imobilele în care la parter funcționează societăți comerciale, magazine sau prestatori de servicii, obligațiile menționate revin acestor unități pe timpul funcționării acestora;
b. pe trotuarele care se intersectează cu alei de acces spre mai multe proprietăți, obligațiile menționate revin tuturor locatarilor din aceste proprietăți;

3. se interzice aruncarea zăpezii provenite din curți pe trotuare, carosabil, intersecții, spații verzi, terenuri virane, guri de scurgere a apelor pluviale, canale;

4. luarea măsurilor necesare pentru a nu bloca accesul utilajelor pentru deszăpezire;

5. îndepărtarea țurțurilor și a depunerilor mari de zăpadă formate la streșinile, jgheaburile, balcoanele, acoperișurile sau pe alte părți proeminente de pe fațada clădirii.

Art. 10. Nerespectarea obligațiilor cuprinse la art. 9 constituie contravenții și se sancționează urmează:

a) cu amendă contravențională cuprinsă între 1500 lei și 2500 lei nerespectarea prevederilor alin. 1;

b) cu amendă contravențională cuprinsă între 500 lei la 1500 lei pentru persoanele fizice și între 1500 lei și 2500 lei pentru persoanele juridice nerespectarea prevederilor alin. 2 – 5.

Art. 11. Obligațiile persoanelor fizice, persoanelor juridice, asociațiilor de proprietari/locatari, a instituțiilor publice privind  repararea, întreținerea clădirilor și afișajul stradal:
1. locuitorii municipiului au obligația de a asigura curățenia, igiena și buna gospodărire a imobilelor în care locuiesc sau își desfășoară activitatea, precum și a zonelor aferente acestora: curți, grădini, trotuare, zone verzi, străzi, alei, etc., precum și a gardurilor, porților, fațadelor clădirilor pe care le folosesc cu orice titlu – proprietari, administratori, chiriași sau alte forme de deținere a acestora;

2. întreținerea de către persoanele fizice și juridice în perfectă stare de curățenie a fațadelor, geamurilor, vitrinelor și reclamelor publicitare aparținând imobilelor în care locuiesc sau în care își desfășoară activitatea;

3. dotarea acoperișurilor cu jgheaburi și burlane și luarea măsurilor de reparare și curățire periodică a acestora pentru oprirea scurgerilor de ape pluviale de pe acoperișuri, direct pe trotuar;

4. asigurarea zugrăvirii și vopsirii părților exterioare ale clădirilor precum și efectuarea celorlalte lucrări de reparații și întreținere la fațadele clădirilor; zugrăvirea clădirilor se va face ori de câte ori este nevoie;

5. luarea măsurilor de întreținere a garajelor (reparat, vopsit, etc.) amplasate pe domeniul public sau privat al statului;

6. întreținerea în perfectă stare de curățenie și siguranță a panourilor publicitare amplasate pe domeniul public sau privat al statului, de către firmele de publicitate și utilizatori;

7. este interzisă afișarea de anunțuri și materiale publicitare în alte locuri decât cele autorizate și fără aprobarea Primăriei Municipiului Sighișoara;

8. este interzisă afișarea de reclame publicitare pe clădiri, terenuri, garduri private fără acordul proprietarilor acestora și fără achitarea taxei corespunzătoare la Primăria Municipiului Sighișoara;

9. curățarea panourilor de afișaj după expirarea perioadei pentru care s-a acordat aprobarea de către Primăria Municipiului Sighișoara sau după expirarea perioadei de valabilitate a anunțurilor și materialelor publicitare afișate de către cei care au procedat în acest fel;

10.  amplasarea de afișe, mesh-uri în vitrinele spațiilor comerciale doar cu imagini aprobate de către Primăria Municipiul Sighișoara;

11.  este interzisă amplasarea de către agenții economici de panouri stradale, ”people spopper-e”, capre stradale, fără aprobarea Primăriei Municipiului Sighișoara în ceea ce privește modelul folosit și amplasarea acestora pe domeniul public ;

12.  este interzisă amplasarea la vedere a cablurilor de orice fel (telefonie, internet, rețele electrice, etc.) pe fațadele clădirilor din zona protejată cu valoare istorică a Municipiului Sighișoara de către firmele care asigură aceste servicii;

13.  montarea doar a firmelor aprobate de către Primăria Municipiului Sighișoara (model, mărime, loc de amplasare, etc.).

Art. 12. Nerespectarea obligațiilor cuprinse la art. 11 constituie contravenții și se sancționează cu amendă contravențională cuprinsă între 1000 lei și  2000 lei pentru persoane fizice și între  2000 lei și 2500 lei pentru persoane juridice.

Art. 13. Obligațiile persoanelor fizice, persoanelor juridice și instituțiilor publice privind organizarea de șantier și în activitățile de construcții și renovare:

1. amenajarea rampelor de spălare (platformă betonată cu sistem de colectare a apei racordat la canalizare sau fosă septică și pompă de apă sub presiune) a autovehiculelor și utilajelor folosite în organizarea de șantier și desfășurarea activităților specifice în cadrul șantierelor;

2. este obligatorie utilizarea corespunzătoare a rampelor de spălare;

3. este interzisă murdărirea carosabilului de către autovehiculele și vehiculele care ies din șantiere, din curți, incinte sau drumuri de câmp;

4. pentru evacuarea deșeurilor inerte rezultate din activitatea de construcții sau renovări se va proceda astfel:

a. deținerea de contracte valabile cu o firmă autorizată pentru evacuarea deșeurilor inerte provenite din activitatea de construcții / renovări, și deținerea de  recipiente speciale pentru depozitarea deșeurilor inerte rezultate din activitatea de construcții / renovări;

b. societatea autorizată în evacuarea deșeurilor de construcții este obligată să pună la dispoziție recipiente de diferite capacități – vânzarea de saci, big-bags inscripționați, cu taxa de ridicare, depozitare, neutralizare incluse în prețul de vânzare a acestora sau containere de 1, 2, 4, 7 mc - fiind interzisă condiționarea ridicării deșeurilor de construcții la o anumită cantitate;

c. deșeurile pot fi transportate cu mijloace proprii la depozitul de deșeuri nepericuloase Sighișoara, achitând în acest caz taxele de depozitare și neutralizare a acestora.

5. este obligatoriu a se face dovada predării deșeurilor de construcții, demolări, renovări către firma autorizată pentru evacuarea deșeurilor sau depozitul de deșeuri nepericuloase Sighișoara, atât pe timpul desfășurării activităților de construcții sau renovare, cât și timp de 30 de zile de la finalizarea acestor lucrări (aviz de predare, bon fiscal, factură, etc);

6. este interzisă depozitarea sau abandonarea deșeurilor de construcții, demolări, renovări pe terenurile private sau pe domeniul public sau privat al Municipiului Sighișoara;

7. este interzisă depozitarea materialelor de construcții pe domeniul public sau privat al Municipiului Sighișoara; depozitarea materialelor de construcții se poate face numai pe timp limitat și numai acolo unde nu există alte posibilități, cu acordul Primăriei Municipiului Sighișoara; depozitarea materialelor de construcții se va face astfel încât să nu incomodeze circulație autovehiculelor și a pietonilor;

8. este interzisă depozitarea direct pe pământ a deșeurilor rezultate din activitățile de construcții și renovări;

9. este interzis transportul materialelor de construcții și a deșeurilor rezultate de la lucrările de construcții cu autovehicule neacoperite cu prelată;

10. împrejmuirea corespunzătoare a organizărilor de șantier și afișarea tăbliței cu numele și adresa executantului lucrării;

11. asigurarea curățeniei în incinta șantierelor și pe domeniul public afectat din cauza lucrărilor de construcții, reparații, renovare;

12. la executarea lucrărilor de reparații, de amenajare sau renovare a fațadelor clădirilor unde este necesară instalarea unei schele pentru executarea acestor lucrări pe domeniul public, este obligatorie montarea plaselor de protecție a pietonilor și asigurarea spațiului pentru trecerea pietonilor; este obligatorie afișarea pe schelă, la loc vizibil a unei tăblițe cu numele executantului lucrării: denumire, adresa, cod fiscal, nr. autorizație;

13. montarea schelelor de construcții pe domeniul public și privat al statului se face doar cu aprobarea Primăriei Municipiului Sighișoara;

14. luarea tuturor măsurilor pentru prevenirea producerii prafului pe timpul activităților specifice în activitățile de construcții și renovare;

15. luarea tuturor măsurilor pentru prevenirea murdăririi carosabilului și a trotuarelor, în special cu vopsele de orice fel, pe timpul activității de construcții și renovare;

16. semnalizare corespunzătoare a lucrărilor de construcții sau renovări executate pe domeniul public sau privat al statului și luarea tuturor măsurilor de preîntâmpinare a producerii de accidente din cauza nesemnalizării corecte;

17. este interzisă orice intervenție asupra domeniului public (efectuarea de săpături, blocarea drumurilor, trotuarelor, aleilor, căilor de acces în scopul efectuării de lucrări) fără aprobarea și avizul Primăriei Municipiului Sighișoara;

18. este obligatorie refacerea domeniului public sau privat al Municipiului Sighișoara (drumuri, trotuare, alei, spatii verzi etc.), a asfaltului sau pavajelor deteriorate cu ocazia executării lucrărilor de construcții, reparații, renovare de orice fel și lucrărilor de investiții sau intervenții asupra rețelelor tehnico - edilitare, imediat după terminarea lucrării; este obligatorie curățarea zonei în care s-au executat lucrări de construcții, reparații, renovare și transportarea deșeurilor in locuri special amenajate;

19. proprietarul construcției care, ca urmare a gradului de degradare al acesteia (desprinderi de elemente constructive, părți din fațadă sau acoperiș) afectează spațiul public, are obligația de a interveni imediat pentru remedierea deficiențelor și, totodată, de a marca și izola zona expusă;
Art. 14. Nerespectarea obligațiilor cuprinse la art. 13 constituie contravenții și se sancționează cu amendă contravențională cuprinsă între 1000 lei și 2000 lei pentru persoanele fizice și între  2000 lei și 2500 lei pentru persoanele juridice.

Art. 15. Obligațiile persoanelor fizice, persoanelor juridice, asociațiilor de proprietari sau locatari și instituțiilor publice privind păstrarea unui mediu curat și sănătos în spațiile urbane de locuit:

1. afișarea de către reprezentanții asociațiilor de proprietari la intrarea în bloc (scară), într-un loc vizibil din afară, a datelor de identificare ale asociației de proprietar (denumirea asociației, codul de înregistrare fiscală, adresa) și a numelui reprezentanților asociației (președinte sau administrator);

2. efectuarea lucrărilor de curățenie și întreținere a terenurilor, curților, spațiilor verzi, a trotuarelor, rigolelor, căilor de a acces, parcărilor, zonelor din preajma garajelor, a aleilor aflate în imediata apropiere a imobilelor pe care le dețin, indiferent cu ce titlu, sau în care își desfășoară activitatea, astfel încât acestea să fie în permanentă curate, cu un aspect corespunzător și îngrijit; 

3. este interzisă expunerea la vedere a rufelor puse la uscat;

4. este interzisă aruncarea pe geam a resturilor menajere, obiectelor sau lichidelor;

5. întreținerea în stare bună de funcționare a instalațiilor interioare și exterioare aferente imobilelor deținute (gaz metan, apă potabilă, canalizare, energie electrică) și a branșamentelor;

6.  este interzisă măturarea pe trotuar sau pe stradă a apei murdare și a resturilor provenite din curățarea locuințelor sau a spațiilor comerciale;

7. este interzisă producerea de disconfort riveranilor prin depozitarea deșeurilor de orice fel în apartamentele și părțile comune din blocurile de locuințe, respectiv clădirile folosite de mai multe persoane (proprietari, chiriași), precum și în curți sau grădini;

8. este obligatorie luarea tuturor măsurilor necesare pentru folosirea corespunzătoare a sistemelor de încălzire cu combustibili alternativi și evacuare a fumului, în zonele de locuințe, astfel încât, să nu producă  disconfort riveranilor;

9.  efectuarea dezinsecției și deratizării imobilelor, curților și terenurilor aferente, în conformitate cu prevederile legale în vigoare;

10.  întreținerea în stare perfectă de curățenie și igienă a beciurilor și subsolurilor tehnice ale imobilelor pe care le dețin sau folosesc, precum și luarea măsurilor de eliminarea a mirosurilor respingătoare care emană din acestea;

11.  este interzisă deversarea apelor din spălătorii auto, a apelor rezultate din activități industriale sau din activități de întreținere a clădirilor și gospodăriilor pe domeniul public / privat al statului sau pe terenuri proprietate privată.

Art. 16. Nerespectarea obligațiilor cuprinse la art. 15 constituie contravenții și se sancționează după cum urmează:

a)  cu amendă contravențională cuprinsă între 500 lei și 1000 lei pentru nerespectarea prevederilor alin. 1- 6;

b) cu amendă contravențională cuprinsă între 1000 lei și 1500 lei pentru nerespectarea prevederilor alin. 7-10;

c) cu amendă contravențională cuprinsă între 1000 lei și 2500 lei pentru nerespectarea prevederilor alin. 11.

Art. 17. Obligațiile persoanelor fizice, persoanelor juridice și instituțiilor publice privind asigurare unui ambient civilizat în spațiile publice:

1. întreținerea în stare de curățenie a drapelelor României și ale Uniunii Europene, arborate pe clădiri;

2. este interzisă aruncarea pe domeniul public sau privat al statului/municipiului Sighișoara sau în mijloace de transport în comun, a resturilor de semințe, biletelor uzate, a mucurilor de țigări sau ambalajelor sau a altor deșeuri;

3. este interzisă, colectarea de fonduri,  semnături și a altor date cu caracter personal pe domeniul public al Municipiului Sighișoara, fără acordul sau avizul Primăriei Municipiului Sighișoara;

4. sunt interzise spectacolele, reprezentațiile sau alte manifestări publice, pe raza Municipiului Sighișoara, fără acordul sau avizul Primăriei Municipiului Sighișoara

5. luarea măsurilor de efectuare și întreținere a curățeniei de către proprietar, administrator sau operator în mijloacele de transport în comun, în gări și autogări;

6. luarea de către organizatori a măsurilor de efectuare a curățeniei la locurile de desfășurare a activităților distractive, concertelor, adunărilor publice sau a altor forme de manifestări publice, atât în timpul desfășurării cât și imediat după încheierea acestora;

7. asigurarea condițiilor de igienă și curățenie de către proprietar sau administrator, în localurile de alimentație publică, cinematografe, instituții de cultură, zone de agrement, baze sportive, etc., în conformitate cu normele de igienă și sănătate publică legale în vigoare;

8. luarea măsurilor de asigurare a curățeniei trotuarelor prin îndepărtarea substanțelor uleioase de către agenții economici care desfășoară activități de tip fast-food, patiserie, plăcintărie și alte activități similare;

9.  asigurarea recipientelor de colectare a deșeurilor specifice rezultate de la clienți la punctele de lucru ale agenților economici, persoane fizice sau juridice, care desfășoară activități de comerț stradal, terase sau de tip fast-food și/sau similare, precum și golirea periodică a acestora, menținerea curățeniei recipientelor și trotuarului din zona punctului de lucru; 

10.  este interzisă deversarea de deșeuri lichide, ape reziduale, uleiuri sau lubrifianți pe domeniul public sau privat al statului/municipiului Sighișoara, pe terenuri proprietate privată, în ape curgătoare sau lacuri, precum și pe terenurile din imediata vecinătate a acestora;

11.  este interzisă murdărirea fațadelor, gardurilor, stâlpilor și a statuilor cu desene și inscripții tip grafiti;

12.  este interzisă ocuparea sub orice formă a suprafeței trotuarelor, rigolelor, părții din carosabil a drumurilor, a zonelor verzi sau a altor terenuri aparținând domeniului public sau privat al statului/ municipiului Sighișoara fără acordul sau avizul Primăriei Sighișoara;

13.  respectarea normelor sanitare și de igienă publică aplicabile în domeniul lor de activitate.

Art. 18. Nerespectarea obligațiilor cuprinse la art. 17 constituie contravenții și se sancționează după cum urmează:

a)  cu amendă contravențională cuprinsă între 500 lei și 1500 lei  pentru persoane fizice și între 1000 lei 2000 lei pentru persoane juridice nerespectarea prevederilor alin. 1 –11;

b)  cu amendă contravențională cuprinsă între 1000 lei și 2000 pentru persoane fizice și între 2000 lei și 2500 lei pentru persoane juridice lei nerespectarea prevederilor alin. 12 – 13.

Art. 19. Obligațiile persoanelor fizice, persoanelor juridice, asociațiilor de proprietari sau locatari și instituțiilor publice privind protejarea domeniului public sau privat  al statului/ municipiului Sighișoara și al amenajărilor acestuia:

1. este interzisă arderea deșeurilor (cauciucuri și cabluri, resturi lemnoase, vegetație uscată, gunoi menajer, etc.) pe domeniul public sau privat  al statului sau pe terenuri proprietate privată;

2. este interzisă degradarea sau arderea gazonului;

3. este interzisă degradarea sau deteriorarea gardului viu;

4. este interzisă blocarea rigolelor şi a gurilor de scurgere a apelor pluviale prin aruncarea diferitelor deșeuri de frunze, pământ sau a altor obiecte;

5. este interzisă degradarea sau deteriorarea spațiilor amenajate cu flori;

6. este interzisă degradarea sau deteriorarea jardinierelor cu flori;

7. este interzisă spălarea autovehiculelor, efectuarea schimbului de ulei pe domeniului public sau privat al statului/ municipiului Sighișoara (trotuare, alei, platforme situate în fața garajelor, parcări, carosabil, curți interioare alei, zonele de agrement, maluri, cursuri de apă, lacuri, etc.);

8. este interzisă degradarea sau mutarea în alt loc a oricăror dotări ale domeniului public sau privat al statului: aparate de joacă pentru copii, bănci, fântâni, stâlpișori, gărdulețe, indicatoarelor de semnalizare rutieră, semafoarelor și corpurilor de iluminat, tăblițelor indicatoare de restricții și a altor lucruri aflate ori plantate pe căile publice;

9. luarea măsurilor de împrejmuire și de menținere în perfectă stare de curățenie a terenurilor pe care le dețin sau le utilizează sub orice formă;

10.  afișarea la loc vizibil de către proprietarii terenurilor virane a unei tăblițe cu numele și  datele de contact ale proprietarului;

11.  este interzisă depozitarea/abandonarea pe domeniul public sau privat a statului a autovehiculelor, caroserii sau elemente de autovehicule sau vehicule; 

12.  rezemarea bicicletelor de pereții clădirilor, de garduri, copaci și balustrade, parcarea acestora fiind permisă numai în locurile special amenajate în acest scop sau pe suportul propriu al bicicletei;

13.  este interzisă degradarea sau deteriorarea statuilor;

14.  este interzisă modificarea neautorizată de către utilizatori a instalațiilor, utilajelor, echipamentelor și a dotărilor aferente sistemelor de utilități publice;

15.  asigurarea protecției fântânilor sau a puțurilor prin capace și menținerea fântânilor sau a puțurilor  în stare perfectă de curățenie pentru a evita accidentele sau infestarea apei de către proprietarii acestora;

16.  este obligatorie închiderea cu capace a căminelor aferente rețelelor tehnico-edilitare aflate în domeniul public, a recipientelor de canal stradal cu grătare si protejarea luminatoarelor la nivelul solului de către administratorul rețelei;
17.  este interzisă urcarea cu picioarele, cățărarea pe mobilierul urban dispus pe domeniul public sau privat al statului : aparate de joacă pentru copii, bănci, fântâni, stâlpișori, gărdulețe, indicatoarelor de semnalizare rutieră, corpurilor de iluminat, tăblițelor indicatoare de restricții și a altor lucruri aflate ori plantate pe căile publice;
18.  este interzisă  practicarea sporturilor extreme cu biciclete, motocicluri, skateboard-uri, role, etc. în parcuri, piețe, pe drumuri publice, trotuare, sau pasaje pietonale, inclusiv pe pistele pentru bicicliști, sau în locurile unde sunt executate sau amplasate obiecte, care prin natura lor constituie mobilier urban ( bănci, jardiniere, trepte, platouri pietonale special amenajate și ornamentate, etc.), cu excepția locurilor special amenajate și semnalizate în acest scop, de către autoritățile administrației publice locale;
19.  efectuarea operaţiunilor de vidanjare a foselor septice sau microstaţiei de epurare, prin intermediul unor firme de specialitate, ori de câte ori este nevoie, de către proprietarii sau utilizatorii imobilelor;
20.  este obligatorie racordarea imobilelor la rețeaua de canalizare stradală existentă sau nou introdusă pe raza Municipiului Sighișoara;

21.  colectarea, depozitarea și îndepărtarea apelor uzate menajere si fecaloid menajere provenite de la locuințele neracordate la un sistem de canalizare (inclusive latrine, closete, etc.) se face prin stații (micro stații) de epurare sau fose septice vidanjabile care trebuie să îndeplinească cumulat următoarele condiții :

a. să fie proiectate conform normelor în vigoare; 

b. să fie  amplasare astfel încât să nu producă disconfort vecinilor, să nu afecteze solul, subsolul sau apele curgătoare sau stătătoare și să fie la cel puțin 10 m fata de cea mai apropiata locuința ;
c. să se ia toate măsurile pentru prevenirea dezvoltării insectelor și rozătoarelor și eliminarea mirosurilor neplăcute;
22. este interzisă deversarea apelor uzate menajere și/sau fecaloid menajere pe sol, subsol, în apele curgătoare sau stătătoare.

Art. 20. Nerespectarea obligațiilor cuprinse la art. 19, constituie contravenție și se sancționează după cum urmează:
a. cu amendă contravențională cuprinsă între 500 lei și 1500 lei pentru persoane fizice și între 1500 lei și 2500 lei pentru persoane juridice nerespectarea prevederilor alin. 1 – 18;

b. cu amendă contravențională cuprinsă între 2000 lei și 2500 lei nerespectarea obligațiilor cuprinse la alin. 19-22.

Art. 21. Obligațiile persoanelor fizice, persoanelor juridice și instituțiilor publice privind creșterea animalelor în gospodăriile individuale sau în ferme și accesul cu câini pe raza Municipiului Sighișoara sunt următoarele:

1. se interzice creșterea și întreținerea animalelor mari (bovine, cabaline, caprine, ovine, porcine, suine, etc.) în Municipiului Sighișoara, cu excepția următoarelor cartiere și localități aparținătoare: Venchi, Soromiclea, Rora, Angofa, Aurel Vlaicu, cătunul Viilor și satul Hetiur;

2. se interzice creșterea  iepurilor de casă, găinilor și altor păsări de curte după cum urmează:
a. în toate blocurile de locuințe și zona aferentă acestora (inclusiv în garaje, clădiri și spații dezafectate, cotețe sau adăposturi construite), cât și zonele de agrement;

b. pe toate străzile din cetate;

c. pe străzile și piețele: Hermann Oberth, Octavian Goga, Stradela Cetății, Turnului, Morii, Mihai Viteazul, Florilor, Nouă, 1 Decembrie 1918, 1 Mai, Nicolae Bălcescu, Tache Ionescu, cartier Miron Neagu, cartierele Târnava I și II, cartier Andrei Șaguna, cartier Dumbravei, cartier Plopilor;

3. în zonele în care este permisă creșterea animalelor trebuie respectate următoarele reguli :

a) acestea se țin doar în grajduri, cotețe sau curți anume amenajate care se amplasează la cel puțin 20 m de cea mai apropiată locuință învecinată şi sursă de apă destinată consumului uman şi se exploatează astfel încât să nu producă poluarea mediului și risc pentru sănătatea vecinilor, cu obligația respectării condițiilor de biosecuritate; 

b) întreținerea grajdurilor, cotețelor, cocinilor, țarcurilor, adăposturilor de creștere a animalelor în perfectă stare de curățenie, acestea fiind periodic spălate, igienizate și asigurate cu așternuturi uscate;

c) îngrădirea curților în care se cresc animale și menținerea gardului în perfectă stare, pentru a preîntâmpina ieșirea animalelor  pe domeniul public și privat al statului sau pe proprietățile private riverane;

d) luarea tuturor măsurilor pentru eliminarea mirosurilor respingătoare datorate activității de creștere a animalelor;

e) luarea măsurilor de evacuare periodică a deșeurilor provenite de la animale și introducerea deșeurilor în bazine impermeabile acoperite etanș;

4. este interzisă murdărirea străzilor, a domeniului public și privat al statului sau a proprietăților private ale riveranilor de către animale pe timpul deplasării acestora; proprietarii animalelor care murdăresc domeniul public și privat al statului sau proprietățile private ale riveranilor trebuie să curețe de îndată murdăria făcută de animale;

5. se interzice pășunatul animalelor pe domeniul public și privat al statului sau pe proprietăți private fără a avea acordul în scris al proprietarilor terenurilor;

6. se interzice realizarea și menținerea de adăposturi pentru animale de orice fel și alte amenajări (afumători, depozite de furaje, rampe de gunoi, etc.) în perimetrul în care sunt amplasate blocuri de locuit, unități sanitare, învățământ, cultură și cult, alte unități de agrement, în incinte în care se produc, depozitează sau desfac alimente destinate consumului uman și pe terenuri aparținătoare domeniului public sau privat al Municipiului Sighișoara, indiferent de plata taxei de folosință a domeniului public;

7. respectarea normelor sanitare și de igienă publică aplicabile în domeniul creșterii animalelor.
8. pentru accesul   câinilor  în  spatii   publice,   menținerea  curățeniei   si   păstrarea   liniștii   și   siguranței publice :

a) este  permis   accesul  cu  câini  pe  domeniul  public  sau  privat  al  municipiului cu condiția ca aceștia  să fie ținuți în lesă care să permită controlul câinelui în orice situație;

b) câinii periculoși  sau agresivi  vor fi ținuți în lesă și  vor purta în mod obligatoriu botniță;

c) la ieșirea pe domeniul public sau privat al Municipiului Sighișoara deținătorii vor avea asupra lor carnetul de sănătate sau un alt document care atestă efectuarea acțiunilor sanitar-veterinare precum vaccinuri și deparazitări eliberat de un cabinet veterinar autorizat, identificarea și înregistrarea în Registrul de Evidență al Câinilor cu Stăpân ( original sau copie);

d) este interzis accesul  persoanelor  însoțite de câini în spațiile de joacă pentru copii, baze sportive și de agrement amenajate.

9. pentru accesul  persoanelor  însoțite de câini  în mijloacele  de transport  public trebuie respectate următoarele reguli:

a) câinii de talie medie si mare vor fi ținuți  în lesă și vor purta botniță;

b) câinii  de talie mică vor fi ținuți în lesă, în brațe sau în cușcă ori  geanta de transport;

c) în mijlocul  de transport  în comun va urca maxim un câine însoțit de deținător;

d) lesa câinelui  va fi prinsă de zgardă sau ham;

e) câinele trebuie să fie îngrijit și educat pentru a nu provoca deranj pentru restul  călătorilor;

f) conducătorul autovehiculului are dreptul să solicite persoanei însoțite de câine părăsirea mijlocului de transport în situația în care nu se respect prevederile prezentului articol iar acesta este obligat să se conformeze;

g) persoana  însoțită  de câine va alege  cea mai  liberă  zonă a mijlocului  de transport  în comun  și  va evita  orele   de  vârf  și   mijloacele  de  transport   aglomerate;   este  considerat   mijloc  de  transport neaglomerat  acela care prin numărul de călători  permite ținerea câinelui  la cel puțin un metru distanță de ceilalți  călători.

10. însoțitorii de câini au obligația de a păstra curățenia spațiului public prin colectarea de îndată a dejecțiilor câinelui însoțit; colectarea excrementelor va fi făcută utilizând articole sanitare de tipul pungilor de unică folosință;
11. se interzice aruncarea de către orice persoană fizică sau juridică a cadavrelor  de animale pe domeniul public sau privat al Municipiului Sighișoara; cadavrele vor fi predate firmelor specializate în neutralizarea deșeurilor de origine animală;
12. se interzice cu desăvârșire, hrănirea animalelor fără stăpân și a păsărilor sălbatice pe domeniul public și privat al Municipiului Sighișoara.

Art. 22. Nerespectarea obligațiilor cuprinse la art. 21, constituie contravenție și se sancționează după cum urmează:
a) cu amendă contravențională cuprinsă între 500 lei și 1500 lei, nerespectarea prevederilor alin. 2, 8-10 și 12;
b) cu amendă contravențională cuprinsă între 1000 lei și 2500 lei, nerespectarea prevederilor alin. 1, 3-7, 11;

c) pentru nerespectarea prevederilor alin. 6 se va aplica și măsura complementară de desființare a lucrărilor și construcțiilor și aducerea terenului la starea inițială;

d) în situația în care persoanele contraveniente sancționate conform alin. 6  nu îndeplinesc măsura complementară stabilită, desființarea lucrărilor și construcțiilor se va realiza de către Municipiul Sighișoara, iar toate cheltuielile cauzate de aceste lucrări vor fi imputate persoanelor contraveniente.

Art. 23. Obligațiile persoanelor juridice privind  administrarea parcărilor publice și private cu sau fără plată de pe raza Municipiului Sighișoara: parcări municipale, parcări ale centrelor comerciale, parcări ale stațiilor de alimentare cu carburant, etc.:
1. se interzice organizarea curselor de mașini ilegale și a acțiunilor tip drifting în interiorul parcărilor publice și private;

2. luarea tuturor măsurilor de păstrare a ordinii și curățeniei în interiorul parcărilor pe care le administrează;

3. montarea de coșuri de gunoi în număr suficient, conform designului  aprobat de către Municipiul Sighișoara; 

4. golirea periodică a coșurilor de gunoi dispuse în teritoriul parcărilor pe care le administrează astfel încât să se preîntâmpine deversarea gunoiului din acestea datorită supraîncărcării;

5. luarea tuturor măsurilor pentru împiedicarea practicării cerșetoriei pe teritoriu parcărilor pe care le administrează;

6. semnalizarea și marcarea corespunzătoare a locurilor de parcare cu plată sau a locurilor de parcare de reședință cu plată;

7. afișarea la loc vizibil, în toate parcările administrate a orarului de funcționare a parcării și a tarifelor practicate;

8. semnalizarea corespunzătoare a locurilor de parcare pentru persoanele cu dizabilități, a parcărilor rezervate serviciului de transport a persoanelor în regim taxi și a locurilor în care parcarea este interzisă.

Art. 24. Nerespectarea obligațiilor cuprinse la art. 23 constituie contravenții și se sancționează cu amendă contravențională cuprinsă între 1500 lei și 2500 lei. 

Art. 25. Obligațiile conducătorilor de autovehicule privind circulația autovehiculelor pe drumurile publice, oprirea, staționarea și parcarea neregulamentară pe domeniul public sau privat al Municipiului Sighișoara:

1. este interzisă circulația, oprirea și staționarea autovehiculelor pe, spațiile verzi, în locurile de agrement, parcuri, locuri de joacă;

2. este interzisă parcarea altor autovehicule pe locurile de parcare de reședință fără aprobarea beneficiarul contractului de închiriere al respectivului loc de parcare;

3. este interzisă parcarea vehiculelor/autovehiculelor în parcările publice și private de pe raza Municipiului Sighișoara (parcări municipale, parcări ale centrelor comerciale, parcări ale stațiilor de alimentare cu carburant, etc.) pe locurile de parcare rezervate persoanelor cu dizabilități, fără a avea afișat pe bord cardul-legitimație care dovedește acest fapt eliberat de către serviciile de asistenta socială ale primăriilor;

4. este interzisă oprirea, staționarea și parcarea vehiculelor/autovehiculelor prin care se împiedică sau se limitează în orice fel accesul pietonal sau auto la obiective de interes public (puncte trafo, puncte de ridicare a deșeurilor gospodării, căi de acces spre imobile, centrale termice, alei, parcuri, locuri de agrement, locuri de joacă, etc.;
5. este interzisă oprirea, staționarea și parcarea vehiculelor/autovehiculelor care împiedică sau limitează accesul în instituții publice ori private de interes public (spitale, școli, teatre, muzee, centre comerciale, centre medicale, sedii firme, farmacii, bănci, etc.);
6. este interzisă oprirea, staționarea și parcarea vehiculelor/autovehiculelor prin care este obstrucționat accesul spre parcările sau garajele legal amenajate, pistele pentru bicicliști sau zonele pietonale amplasate pe domeniul public sau privat al Municipiului Sighișoara;
7. este interzisă oprirea, staționarea și parcarea vehiculelor/autovehiculelor în locurile din Municipiul Sighișoara unde această manevră contravine regulamentelor de acces sau obstrucționează   fluiditatea circulației;
8. este interzisă ocuparea domeniului public cu vehicule în afara spațiilor marcate expres de administratorul domeniului public;
9. este interzisă staționarea vehiculelor/autovehiculelor în parcările publice  și private de pe raza Municipiului Sighișoara (parcări municipale, parcări ale centrelor comerciale, parcări ale stațiilor de alimentare cu carburant, etc.) peste timpul maxim reglementat și semnalizat corespunzător prin indicatoare rutiere;
10. este interzisă oprirea, staționarea și parcarea altor autovehicule pe locurile de parcare ale instituțiilor publice marcate și semnalizate prin indicatoare, fără a avea acest drept;

11. este interzisă circulația pe străzile municipiului a autovehiculelor cu roți dințate sau șenile fără a avea bandaje de protecție;

12. este interzisă circulația pe străzi și alei cu îmbrăcăminte bituminoasă a autovehiculelor cu roți fără bandaje elastice sau cu tracțiune animală cu bandaje neelastice mai înguste de 5 cm;

13. este interzisă deteriorarea sau mutarea în alt loc a indicatoarelor de semnalizare rutieră, semafoarelor, corpurilor de iluminat, tăblițelor indicatoare de restricții și a altor obiecte de semnalizare rutieră;

14. este interzisă târârea de obiecte sau materiale care prin natura lor pot deteriora căile publice;

15. respectarea dispozițiilor administratorului drumurilor, făcute cunoscute prin montare de indicatoare sau prin somație aplicată pe vehicul/autovehicul de către împuterniciții primarului sau reprezentanți din cadrul Direcției Publice Politia Locală în vederea executării de lucrări de interes public (asfaltări, intervenții la diverse rețele, curățenie, etc.) și cu ocazia unor manifestări sau evenimente publice aprobate conform legii.

Art. 26. Nerespectarea obligațiilor cuprinse la art. 25 constituie contravenții și se sancționează după cum urmează:

a) cu amendă contravențională  cuprinsă între 400 lei și 1000 lei, nerespectarea prevederilor alin. 1-10;

b) cu amendă contravențională cuprinsă între 1000 lei și 2500 lei, nerespectarea prevederilor alin. 11-15.

Art. 27. Norme privind circulația vehiculelor cu tracțiune animală pe raza Municipiului Sighișoara:

1. se interzice circulația vehiculelor cu tracțiune animală în Municipiul Sighișoara; acestea pot circula doar pe raza localității Hetiur, Venchi, Rora, Soromiclea, Angofa și Aurel Vlaicu;

2. în situații excepționale (activități sportive, turistice, ceremonii, etc.) este permisă circulația vehiculelor cu tracțiune animală, cu avizul Primăriei Municipiului Sighișoara, prin intermediul Comisiei de circulație rutieră pe raza Municipiului Sighișoara, emis la cerere, pentru fiecare caz în parte. În aviz va fi menționat în mod expres traseul pe care îl va parcurge solicitantul și perioada (zi, oră);
3. conducătorii vehiculelor cu tracțiune animală trebuie să ia toate măsurile pentru a preîntâmpina murdărirea carosabilului și a domeniului public de către animalele de tracțiune și să curețe imediat carosabilul și domeniul public de murdăria produsă de către animalele de tracțiune.
Art. 28. Nerespectarea dispozițiilor art. 27 constituie contravenție și se sancționează după cum urmează:
a) cu amendă contravențională cuprinsă între 500 lei și 1500 lei;
b) pentru nerespectarea prevederilor art. 27 se va aplica și măsura complementară tehnico-administrativă de ridicare a vehiculelor cu tracțiune animală. 
Art. 29. Obligațiile deținătorilor de autovehicule și vehicule cu tracțiune animală, persoane fizice și juridice, pentru care nu există obligativitatea înmatriculării:

1. deținătorii vehiculelor și autovehiculelor care nu se supun înmatriculării, persoane fizice și juridice cu domiciliul sau sediul pe raza Municipiului Sighișoara, sunt obligați să le înregistreze înainte de a le pune în circulație și să solicite radierea lor din evidență; 

2. deținătorii de vehicule înregistrate au obligația să monteze pe acestea, după caz, una sau două plăcuțe cu numărul de înregistrare;

3. vehiculele pentru efectuarea de servicii sau lucrări, tractoarele folosite în exploatări agricole și forestiere trebuie să fie dotate, prin construcție, cu instalații de iluminare, semnalizare luminoasă și avertizare sonoră, omologate, care să corespundă condițiilor tehnice stabilite de autoritatea competentă;

4. în circulația pe drumurile publice mopedul trebuie să fie echipat cu:
a. instalație de frânare eficace;
b. sistem de avertizare sonoră;
c. instalație de evacuare a gazelor de ardere care să respecte normele de poluare  fonică și de protecție a mediului;
d. lumină de culoare albă în față, respectiv lumină și dispozitiv fluorescent-reflectorizant de culoare roșie în spate;
e. lumini de culoare galbenă pentru semnalizarea schimbării direcției de mers, în față și în spate;
f. plăcuță cu numărul de înregistrare, amplasată la partea din spate a mopedului fără a obtura vizibilitatea sistemului de iluminare și semnalizare.
5. se interzice montarea la moped a luminilor de altă culoare sau intensitate, a altor lumini, dispozitive ori accesorii de avertizare decât cele omologate;

6. pentru a putea circula pe drumurile publice, vehiculul cu tracțiune animală trebuie să îndeplinească următoarele condiții:

a. două dispozitive fluorescent-reflectorizante de culoare albă, în fața,  iar în spate, cu două dispozitive fluorescent-reflectorizante de culoare roșie; omologate, montate cât mai aproape de marginile exterioare ale vehiculului;

b. două plăcuțe cu numărul de înregistrare care se amplasează în locuri unde se asigură permanent vizibilitatea acestora și anume, una pe partea stângă și una în partea din spate a vehiculului;

c. atunci când plouă torențial, ninge abundent sau este ceață densă ori în alte condiții meteorologice care reduc vizibilitatea, precum și pe timpul nopții vehiculul cu tracțiune animală trebuie să fie dotat în plus, în partea laterala stângă, cu cel puțin o lumină de culoare albă sau galbenă, situată mai sus de nivelul roților;

d. mijloacele de semnalizare precum și dispozitivul care asigură lumina de culoare albă sau galbenă trebuie menținute curate și intacte, iar vizibilitatea lor să nu fie obturată de elementele constructive ale vehiculului sau de încărcătura transportată;

e. conducătorul vehiculului cu tracțiune animală trebuie să aplice pe harnașamentul animalului trăgător materiale reflectorizante pentru ca acesta să fie observat cu ușurință de către ceilalți participanți la trafic.

Art. 30. Nerespectarea obligațiilor prevăzute la art. 29 constituie contravenții și se sancționează contravențional cu amendă contravențională cuprinsă între 500 lei și 1000 lei.

Art. 31. Obligațiile persoanelor fizice și juridice privind desfășurarea activităților în piețe, târguri, oboare și comerț stradal:

1. colectarea deșeurilor menajere și asimilabile acestora în recipiente speciale, inscripționate cu numele societății care administrează piața și în număr suficient astfel încât să se poată colecta integral deșeurile produse în incinta pieței;

2. colectarea selectivă, pe tipuri de deșeuri produse, în spații special amenajate conform prevederilor legale în vigoare;

3. este interzisă vânzarea de produse agroalimentare ambulant în afara piețelor agroalimentare și a spațiilor de vânzare conform legii;

4. vânzarea și cumpărarea de către cetățeni a obiectelor uzate este permisă numai în incinta piețelor de vechituri aprobate și în zilele fixate, sau prin unitățile de consignație autorizate;

5. este obligatorie perceperea de către Administrația Piețelor a taxelor aferente vânzării produselor pe teritoriul pieței de către comercianți, producători, persoane fizice și juridice;

6. asigurarea curățeniei la mese și pe căile de acces;

7.  este interzisă desfacerea produselor în locuri neamenajate din piețe;

8.  se interzice expunerea produselor pentru vânzare sau reclamă pe domeniul public, în fața spațiilor comerciale sau pe fațadele spațiilor comerciale fără aprobarea Primăriei Municipiului Sighișoara;

9.  este interzisă comercializarea produselor a căror proveniență nu poate fi dovedită cu atestate de producător de către producătorii agricoli și cu facturi de achiziție pentru persoanele juridice;

10. este interzisă blocarea căilor și aleilor de acces;

11.   este interzisă vânzarea ciupercilor de orice fel este permisă numai în magazinele unităților comerciale, putându-se pune în vânzare numai speciile admise de organele sanitare şi după obținerea avizului acestora;

12.  să dețină certificat de verificare metrologică valabil pentru mijloacele de măsurare folosite; este interzisă intervenția în orice mod asupra mijloacelor de măsurare în scopul abaterii de la funcționarea normală a acestora;

13.  este interzisă distrugerea sau deteriorarea bunurilor aparținând Administrației Piețelor;

14.  respectarea de către comercianți a locurilor pentru desfacerea produselor agro-alimentare (zonare producătorilor agricoli, persoane juridice și asociații familiale) și a suprafețelor alocate;

15.  este interzisă comercializarea pomilor fructiferi de către persoanele fizice și juridice fără certificat de atestare a calității;

16.  luarea măsurilor de menținere în perfectă stare de curățenie a zonei din jurul punctelor de vânzare și a meselor folosite pentru activități specifice în piețe agro-alimentare, târguri și oboare, precum și în alte locații autorizate temporar sau permanent pentru desfășurarea de activități de comercializare a unor produse;

17. asigurarea și întreținerea ordinii și curățeniei în târguri, oboare, piețe agro-alimentare, bazare, în împrejurimile acestora (spații verzi, trotuarele aferente și căile de acces, parcări);

18. administratorii piețelor, târgurilor și oboarelor sunt obligați să asigure colectarea și depozitarea deșeurilor menajere și a deșeurilor reciclabile de la toate locurile de vânzare și spațiile comerciale din administrarea acestora;

19. este interzisă folosirea în mod abuziv a mijloacelor de avertizare sonoră, claxoane, megafoane, difuzoare, sau alte obiecte care generează zgomot, aflate în sau pe vehicule/autovehicule care efectuează servicii publicitare, de comerț sau prestării servicii, de natură să tulbure ordinea și liniștea publică;

20. articolele de mobilier stradal (gherete, tonete, panouri publicitare mobile, suporți, etc.), amplasate pe domeniul public și privat al statului/municipiului Sighișoara fără autorizație de construire sau construite fără respectarea modului de realizare agreat de către compartimentul urbanism din cadrul Primăriei Municipiului Sighișoara și fără achitarea taxelor aferente ocupării terenului vor fi ridicate de către proprietari în urma somației, în termen de maxim 24 de ore de la înștiințarea proprietarului, în cazul tonetelor și gheretelor, și imediat, în cazul celorlalte articole stradale;

21.  mobilierul stradal va fi întreținut în mod corespunzător, curat în interior cât și în exterior, fără să fie îndoit sau distrus, modificat (prelungit cu improvizații de tip aripi rabatabile, suporți, acoperit cu prelate sau folii de plastic, umbrele colorate cu reclame la diferite produse, etc.); se interzice depozitarea de ambalaje sau deșeuri în imediata vecinătate a mobilierului;

22.  proprietarii gheretelor și tonetelor sunt obligați să respecte somațiile Primăriei Municipiului Sighișoara și a Direcției Publice Poliția Locală Sighișoara de a elibera terenul ocupat în vederea executării de lucrări de interes public (asfaltări, intervenții la diverse rețele, curățenie, etc.) și cu ocazia unor manifestări sau evenimente publice aprobate conform legii sau în situația în care s-a luat decizia anulării sau suspendării dreptului de folosință a domeniului public și/sau a autorizației/acordului de funcționare a activității comerciale.

Art. 32. Nerespectarea obligațiilor cuprinse la art. 31 constituie contravenții și se sancționează după cum urmează:

a) cu amendă contravențională cuprinsă între 500 lei și 1500 lei nerespectarea prevederilor alin. 1 - 16;

b) cu amendă contravențională cuprinsă între 1000 lei și 2000 lei nerespectarea prevederilor alin. 17 - 19;
c) cu amendă contravențională cuprinsă între 2000 lei și 2500 lei nerespectarea prevederilor alin. 20 – 22.

d) Comercianților/producătorilor, persoane fizice sau juridice care sunt sancționați potrivit prezentei hotărâri li aplică sancțiunea complementară de suspendare a autorizației sau acordului de funcționare pe raza Municipiului Sighișoara, până la intrarea în legalitate;

e) în cazul nerespectării obligațiilor prevăzute la alin. 20 – 22, se aplică măsura complementară de ridicare a gheretelor și tonetelor de pe domeniul public de către Primăria Municipiului Sighișoara, în conformitate cu procedurile legale în vigoare. 

Art. 33. Obligațiile proprietarilor și administratorilor unităților de alimentație publică - teraselor permanente sau sezoniere, discoteci, baruri, cafe-baruri, restaurante, săli de evenimente și altele similare de pe raza Municipiului Sighișoara:

1. afișarea la loc vizibil, la unitatea de lucru, a autorizației de funcționare eliberate de către Primăria Municipiului Sighișoara  care va fi prezentată ori de câte ori este solicitată la control și a programului orar de funcționare aprobat de către Primăria Municipiului Sighișoara;

2. respectarea programului orar de funcționare a terasei; 

3. respectarea suprafeței destinată terasei permanente sau sezoniere cuprinsă în autorizația eliberată de către Primăria Municipiului Sighișoara sau în contractul de închiriere a terenului ocupat;

4. salubrizarea permanentă a amplasamentului ocupat şi spălarea, după caz, a acestuia;

5. să se asigure păstrarea ordinii și liniștii publice în cadrul perimetrului terasei conform mențiunii din autorizația de funcționare;

6. să se ia toate măsurile pentru interzicerea practicării cerșetoriei în cadrul perimetrului terasei permanente/sezoniere, în discoteci, baruri, cafe-baruri, restaurante, săli de evenimente;

7. să amenajeze și să întrețină aranjamente florale care demarchează terasa, precum și toalete publice în incinta punctului de lucru în fața căruia se solicită amplasarea terasei sezoniere;

8. proprietarii și/sau administratorii unităților de alimentație publică sunt obligați să respecte somațiile Primăriei Sighișoara și a Direcției Publice Poliția Locală Sighișoara de a elibera terenul ocupat în vederea executării de lucrări de interes public (asfaltări, intervenții la diverse rețele, curățenie, etc.), cu ocazia unor manifestări sau evenimente publice aprobate conform legii sau în situația în care s-a luat decizia anulării sau suspendării dreptului de folosință a domeniului public și/sau a autorizației/acordului de funcționare a activității comerciale;

9. cluburile, barurile, cafe-baruri, restaurantele, sălile de evenimente și altele similare pot funcționa cu program muzical și după orele 2200, doar dacă se deține autorizație de funcționare în acest sens, sunt izolate fonic astfel încât să nu afecteze liniștea și dreptul de odihnă a locuitorilor din vecinătate și respectă orarul de funcționare prevăzut în autorizația de funcționare.

Art. 34. Nerespectarea obligațiilor cuprinse la art. 33 constituie contravenții și se sancționează după cum urmează:

a) cu amendă contravențională cuprinsă între 1000 lei și 2000 lei nerespectarea prevederilor alin. 1;

b) cu amendă contravențională cuprinsă între 2000 lei și 2500 lei nerespectarea prevederilor alin. 2 – 9;

c) unitățile de alimentație publică care sunt sancționate potrivit prezentei hotărâri li se aplica sancțiunea complementară de suspendare  autorizație sau acordului de funcționare pe raza Municipiului Sighișoara până la luarea măsurilor de intrare în egalitate;

d) în cazul nerespectării obligațiilor prevăzute la alin. 8, domeniul public se eliberează de către Municipiul Sighișoara, în conformitate cu prevederile legale în vigoare.

Art. 35. Împiedicarea ori sustragerea sub orice formă de la efectuarea controlului de către persoane fizice, juridice sau reprezentanți ai instituțiilor statului, prin interzicerea accesului organelor de control abilitate la obiectivele supuse controlului, prin neprezentarea documentelor sau a actelor solicitate, constituie contravenție și se sancționează cu amendă de la 1500 lei la 2500 lei.

Art. 36. Neexecutarea somațiilor/notificărilor primite de la Primăria Municipiului Sighișoara sau Direcția Publică Poliția Locală Sighișoara, a termenelor stabilite și a măsurilor complementare dispuse în procesele verbale de constatare a contravențiilor încheiate, constituie contravenție și se sancționează astfel:

a) cu amendă contravențională de la 1000 lei la 2000 lei, pentru persoanele fizice;

b) cu amendă contravențională de la 1500 lei la 2500 lei, pentru persoanele juridice și instituții publice.

Art. 37. Fac excepție de la prevederile art. 35 și art. 36 prevederile similare cuprinse în actele normative specifice (protecția mediului, disciplina în construcții, activități economice).

Art. 38. Pentru degradările aduse domeniului public sau privat al Municipiului Sighișoara sau pentru contravenții care determină cheltuieli suplimentare din partea Municipiului Sighișoara pentru eliminarea efectelor contravenției, pe lângă sancțiunea contravențională, conform prezentei hotărâri, se vor achita și despăgubiri conform devizului estimativ întocmit de către Serviciul tehnic din cadrul Primăriei Municipiului Sighișoara.
Art. 39. Despăgubirea pentru pagubele pricinuite prin săvârșirea contravenției se stabilește la valoarea de înlocuire a acestora în momentul stabilirii pagubei sau în baza prevederilor Ordonanței de urgență nr. 85/2006 privind stabilirea modalităţilor de evaluare a pagubelor produse vegetaţiei forestiere din păduri şi din afara acestora.

Art. 40. În cazul dispunerii ca măsură tehnico-administrativă ridicarea vehiculelor cu tracțiune animală sau a celor trase/împinse cu mâna, se va proceda astfel:

1.  se ridica doar vehiculul, fără animalele de tracțiune și bunurile personale ale deținătorului respectivului vehicul;
2. acestea vor fi ridicate de către o firmă specializată în ridicări și tractări auto sau vor fi transportate de către proprietar la garajele S.C. A.T.T. S.A. unde vor fi depozitate;
3. în momentul ridicării/predării vehiculului se va întocmi de către agentul constatator un proces - verbal de ridicare, specificând în acesta elementele de identificare ale vehiculului și se vor efectua fotografii cu stareaa bunului ridicat;
4. pot fi recuperate de către proprietari într-un termen de maximum 15 zile de la data ridicării, după achitarea amenzii contravenționale, precum și a cheltuielilor de transport, depozitare și pază acestora la casieria S.C. ATT S.A.;
5. dacă proprietarul sau deținătorul legal al vehiculelor ridicate nu se prezintă în termenul stabilit de 15 zile calendaristice în vederea recuperării acestora, acestea vor trece de drept în proprietatea Municipiului Sighișoara prin dispoziția primarului; atelajele vor fi predate pentru valorificare către organele de valorificare abilitate ale Agenției Naționale de Administrare Fiscală.
Art. 41.  Pentru persoanele juridice care au fost sancționate pentru nerespectarea prevederilor art. 3,    art. 5, art. 17, art. 33 se poate dispune ca măsură complementară suspendarea activității agentului economic până la rezolvarea problemelor constatate, îndeplinirea măsurilor impuse și intrarea în legalitate.
Art. 42. Încălcarea prevederilor prezentei hotărâri constituie contravenție dacă faptele nu au fost săvârșite în astfel de condiții încât, potrivit legii penale, să fie considerate infracțiuni. 

Art. 43. Contravențiilor stabilite în prezenta hotărâre le sunt aplicabile prevederile Ordonanței Guvernului nr. 2 din 2001 privind regimul juridic al contravențiilor, cu modificările și completările ulterioare. 

Art. 44. Constatarea contravențiilor și aplicarea sancțiunilor prevăzute în prezenta hotărâre se face de către Primarul municipiului Sighișoara, Direcția Publică Poliția Locală, Poliția Română, Jandarmeria Română și alte persoane împuternicite în acest scop de Primarul Municipiului Sighișoara.

Art. 45. Dispozițiile prezentei hotărâri se aplică pe teritoriul Municipiului Sighișoara.

Art. 46. Cu data adoptării prezentei hotărâri, se abrogă Hotărârea Consiliului Local Sighișoara nr. 181/23.11.2017 privind stabilirea obligațiilor și responsabilităților instituțiilor publice, agenților economici, celorlalte persoane juridice și a cetățenilor, pentru asigurarea unui climat de ordine și curățenie pe teritoriul municipiului Sighișoara.

Art. 47. Cu ducerea la îndeplinire a prevederilor prezentei hotărâri se încredințează Primarul Municipiului Sighișoara și Direcția Publică Poliția Locală Sighișoara.

Art. 48. Prin grija doamnei Bizo Anca, Secretar General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștință publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,
  

             Tűrk Michaela
                                                                                                         Contrasemnează pentru legalitate
                                    SECRETARUL GENERAL al municipiului,

                                                            Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  1 ex. Direcția Arhitect Șef;

  2 ex. Serviciul Relații Publice, Comunicare, Protocol și Administrativ;

  1 ex  Serviciul Monitorizare Servicii Publice, Guvernanță Corporativă;

  1 ex. Compartimentul Buget, Contabilitate, Salarizare – Direcţia Economică;

  1 ex. Compartimentul Juridic;
  2 ex. Direcția Publică Poliția Locală Sighișoara;
  1 ex. S.C. Ecoserv SIG S.R.L.;

  1 ex. S.C. Apă Termic Transport S.A.

16 ex.  

B.A.

	3

	Adoptarea hotărârii s-a făcut cu majoritate

□ simplă         □ absolută

□ calificată

	…./…./….

	…./…./….
	

	Aducerea la cunoștința publică
	…./…./….
	

	Comunicarea, numai în cazul celei cu caracter individual
	…./…./….
	

	Hotărârea devine obligatorie sau produce efecte juridice, după caz
	…./…./….
	


